જીવનમાં ઘણુંબધું બદલાતું રહે છે. પરિવર્તન સતત ચાલનારી ઘટના છે. એક ઘરેડ આપણને માફક આવી ગઈ હોય, એક પરંપરાનું આપણને વ્યસન પડી ગયું હોય એટલે એમાંથી બહાર નીકળવાનું મુશ્કેલ લાગે, વસમું લાગે, આઘાતજનક લાગે... છતાં એ પરિવર્તન સ્વીકારવું જ પડતું હોય છે. પરિવર્તન થોડોક વખત નવું કે અજાણ્યું લાગે, એની સાથે મન જલદી જોડાઈ ન શકે; પરંતુ થોડા સમય પછી એ પરિવર્તન પોતે જ પરંપરા બની જાય અને વળી પાછું નવું પરિવર્તન ન આવે ત્યાં સુધી આપણે એ પરંપરાને વહાલ કરતા રહીએ.